32005D0855
L 316/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 30 ноември 2005 година
за изменение на Решение 2005/734/ЕО относно установяване на мерки за биосигурност с цел намаляване на риска от пренасяне на високо патогенна инфлуенца по птиците, причинена от вирус на инфлуенца А, подтип H5N1, от птици, живеещи в дивата среда, към домашни птици и други птици, отглеждани на закрито, и за осигуряване на система за ранно откриване в области с особен риск
(нотифицирано под номер С(2005) 4687)
(текст от значение за ЕИП)
(2005/855/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (1), и по-специално член 10, параграф 4 от нея,
като има предвид, че:
(1)
За да извършва мониторинг на положението в държавите-членки, Комисията прие Решение 2005/732/ЕО от 17 октомври 2005 г. относно одобряването на програмите за провеждането от държавите-членки през 2005 г. на изследвания за инфлуенца по птиците сред домашните и диви птици и за определянето на правилата за условията за финансово участие на на Общността в разходите по изпълнението на тези програми (2).
(2)
За да се намали опасността от пренасянето на високопатогенната форма на инфлуенца по птиците, причинявана от грипен вирус А, субтип H5N1, от диви птици в птицефермите и други помещения, в които се отглеждат домашни и други птици, бе прието Решение 2005/734/ЕО на Комисията от 19 октомври 2005 г. относно установяване на мерки за биосигурност с цел намаляване на риска от пренасяне на високо патогенна инфлуенца по птиците, причинена от вирус на инфлуенца А, подтип H5N1, от птици, живеещи в дивата среда, към домашни птици и други птици, отглеждани на закрито, и за осигуряване на система за ранно откриване в области с особен риск (3).
(3)
По силата на това решение държавите-членки трябва да определят отделните стопанства, които отглеждат домашни или други птици, отглеждани на закрито, които по данни за епидемиологичната и орнитологична обстановка следва да се считат за особено застрашени от разпространяването в тях чрез дивите птици на инфлуенцата по птиците от вирус А, подтип H5N1.
(4)
В светлината на промените в епидемиологичната и орнитологична обстановка, следва да се предвиди възможност тези зони да бъдат редовно и непрекъснато актуализирани, с оглед съобразяването им с наличието на особен риск.
(5)
Необходимо е да бъде изяснена епидемиологичната роля на птици, участващи в състезания за изминаване на определено разстояние, провеждани в рамките на различни културни събития.
(6)
Освен това, следва да се предвиди възможност да бъде удължен срока за прилагането на мерките, предвидени в Решение 2005/734/ЕО според промените в епидемиологичната и орнитологична обстановка.
(7)
Следователно Решение 2005/734/ЕО трябва да бъде съответно изменено.
(8)
Мерките, предвидени в настоящото решение са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2005/734/ЕО се изменя, както следва:
1.
в член 1 се добавя следният параграф 4:
„4. Държавите-членки редовно преразглеждат предприетите от тях мерки по силата на параграф 1 в светлината на изследванията, които са извършили съгласно Решение 2005/732/ЕО, за да съобразят зоните от тяхната територия, които са определени като особено застрашени от разпространението на инфлуенца по птиците, с промените в епидемиологичната и орнитологична обстановка.“
2.
в член 2а параграф 2 се заменя със следния текст:
„2. Държавите-членки гарантират, че е забранено събирането на едно място на домашни и други птици на пазарите, по време на демонстрации, изложения и културни прояви, включително на състезания между птици за изминаване на определено разстояние.
Въпреки това, компетентните органи могат да разрешат подобно събиране на едно място на домашни и други птици, отглеждани на закрито, при условие че резултатът от оценката на риска е благоприятен.“;
3.
в член 4 текстът „1 декември 2005 г.“ се заменя с „31 май 2006 г.“;
4.
приложение I се изменя в съответствие с приложението към настоящото решение.
Член 2
Държавите-членки незабавно вземат необходимите мерки, за да се съобразят с настоящото решение и публикуват тези мерки. Те незабавно информират Комисията за това.
Член 3
Адресати на настоящото решение са държавите-членки.
Съставено в Брюксел на 30 ноември 2005 година.